KIRJALLINEN KYSYMYS E-3121/02

esittäjä(t): Richard Howitt (PSE) neuvostolle

(30. lokakuuta 2002)

Aihe: Ihmisoikeustyöntekijöiden turvallisuus Kolumbiassa

Viime kuukausina yleinen ihmisoikeustilanne Bogotassa on selvästi huonontunut, joten ihmisoikeustyöntekijät joutuvat työskentelemään yhä vihamielisemmässä ympäristössä. Kolumbiassa oikeudenmukaisuuden ja rauhan puolesta työskentelevän kirkkojen välisen kansalaisjärjestön jäsenten sekä kansainvälisen rauhanprikaatin jäsenten turvallisuutta on vakavasti uhattu.

Euroopan unioni antoi 7. elokuuta 2002 Kolumbian tasavallan uuden presidentin Alvaro Uribe Velezin astuessa virkaansa julkilausuman, jossa se korosti ihmisoikeuksien merkitystä Kolumbiassa. Mitä neuvosto on tehnyt ja aikoo tehdä tämän julkilausuman pohjalta, jotta Kolumbian hallitus takaisi ihmisoikeuksien puolustajien fyysisen turvallisuuden ja oikeuden jatkaa vapaasti työtään Kolumbiassa?

Vastaus

(4. maaliskuuta 2003)

Neuvosto seuraa tiiviisti tilanteen kehittymistä Kolumbiassa. Puheenjohtajavaltio on antanut EU:n puolesta julkilausuman, jossa todetaan muun muassa seuraavaa:

Kolumbian uudella hallituksella on merkittäviä poliittisia, taloudellisia ja yhteiskunnallisia haasteita. Euroopan unioni ja sen jäsenvaltiot tukevat presidentti Uribea hänen pyrkiessään vastaamaan noihin haasteisiin. EU on tyytyväinen siihen, että uusi hallitus on sitoutunut demokratian, ihmisoikeuksien kunnioittamisen ja oikeusvaltion periaatteisiin ja että se aikoo vahvistaa valtiollisia elimiä sekä pyrkiä lisäämään turvallisuutta ja torjumaan terrorismia ja huumausaineiden laitonta kauppaa.

EU tuomitsee ankarasti kaikki ihmisoikeuksien ja kansainvälisen humanitaarisen oikeuden loukkaukset Kolumbiassa ja kehottaa kaikkia osapuolia tavoittelemaan neuvotteluratkaisua konfliktiin, mikä olisi ainoa keino pysyvän rauhan aikaansaamiseksi.

EU tukee täysin uuden hallituksen pyrkimystä saada tekojen rankaisematta jääminen päättymään ja korostaa, kuinka tärkeätä on saattaa rikoksiin syyllistyneet täyteen oikeudelliseen vastuuseen teoistaan.

Pysyvän ratkaisun löytämiseksi olisi EU:n käsityksen mukaan kiinnitettävä huomiota erityisesti yhteiskunnallisiin ja talousuudistuksiin. EU onkin valmis avustamaan Kolumbian hallitusta tarvittavien uudistusten suunnittelussa ja toteuttamisessa, ja lisäksi se edelleenkin tukee aloitteita rauhan ja sovinnon edistämiseksi.

EU saa säännöllisesti tietoja kansalaisjärjestöjen työskentelyolosuhteista Kolumbiassa. Kansalaisjärjestöillä on merkittävä tehtävä humanitaarisen kriisin helpottamisessa, ihmisoikeuksien edistämisessä ja sosiaalisen oikeudenmukaisuuden varmistamisessa. EU:n ja sen jäsenvaltioiden edustustot ovat aloittaneet tiiviin vuoropuhelun paikan päällä toimivien kansalaisjärjestöjen kanssa ja korostavat niiden toiminnan tärkeyttä myös Kolumbian hallituksen kanssa käytävässä aktiivisessa vuoropuhelussa pyrkien näin lisäämään niiden turvallisuutta. Neuvosto hyväksyi viime joulukuussa Kolumbian tilannetta koskevat kattavat päätelmät, joissa se muun muassa kehotti Kolumbian hallitusta tunnustamaan kansalaisyhteiskunnan ja kansalaisjärjestöjen aseman sekä tukemaan niitä, koska ne ovat tärkeitä sidosryhmiä uudistusten toteuttamisessa ja maan aseellisen konfliktin ratkaisemisessa neuvotteluteitse.